Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 45/02)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΑΡΘΡΟ 5

ΠΟΠ (x) ΠΓΕ ( )

Εθνικός αριθμός φακέλου: 12/2001

1. Αρμόδια εθνική αρχή Όνομα: Ministero delle Politiche agricole e forestali

Διεύθυνση: Via XX Settembre n. 20

I-00187 Roma

Τηλ. (39) 06 481 99 68

Φαξ (39) 06 42 01 31 26.

2. Αιτούσα ομάδα 2.1. Όνομα: Associazione Castanicoltori del Monte Baldo Veronese

2.2. Διεύθυνση: C/o Municipio del Comune di San Zeno di Montagna

Via Cà Montagna n. 11

I-37010 San Zeno di Montagna (VR)

2.3. Σύνθεση: Παραγωγοί/μεταποιητές (x) άλλο ( ).

3. Τύπος προϊόντος: Κατηγορία 1.6. Οπωροκηπευτικά και σιτηρά σε φυσική κατάσταση ή μεταποιημένα - Κάστανα.

4. Περιγραφή των προδιαγραφών

(Σύνοψη προδιαγραφών σύμφωνα με το άρθρο 4 παράγραφος 2)

4.1. Ονομασία προϊόντος: "Marrone di San Zeno".

4.2. Περιγραφή: Η προστατευόμενη ονομασία προέλευσης "Marrone di San Zeno" αποδίδεται σε καρπούς παραγόμενους από καστανιές της ποικιλίας locale Marrone η οποία έχει επιλεχθεί στην περιοχή παραγωγής, ανήκει σε σειρά οικοτύπων του είδους Castanea Sativa Mill και εξαπλώθηκε με τον καιρό από τοπικούς παραγωγούς με αγαμογέννεση.

Οι καρποί πρέπει να παρουσιάζουν τα ακόλουθα χαρακτηριστικά:

- πλήθος καρπών ανά εχίνο όχι μεγαλύτερο από 3 (τρία),

- διαφορετικό μέγεθος, δηλαδή ο αριθμός των κάστανων ανά κιλό δεν πρέπει να είναι πάνω από 120 (εκατόν είκοσι) ούτε κάτω από 50 (πενήντα),

- ελλειψοειδής μορφή με κορυφή που προεξέχει λίγο και πλευρές ως επί το πλείστον κυρτές που χαρακτηρίζονται όμως από διαφορετικό βαθμό κυρτότητας, πυλαίος ομφαλός που προσομοιάζει με κύκλο ο οποίος έχει συμπιεστεί και τείνει προς ορθογώνιο χωρίς να εξέχει πλευρικά, πιο ανοιχτόχρωμος από το περικάρπιο,

- λεπτό στιλπνό περικάρπιο, χρώματος ανοιχτού καστανού με σκουρότερες εγκάρσιες γραμμώσεις,

- λεπτό επισπέρμιο (μεμβράνη) που εισχωρεί ελαφρά στον καρπό έτσι ώστε να διευκολύνεται το ξεφλούδισμα,

- εσωτερικό με χρώμα που τείνει προς το κίτρινο του άχυρου, ελαφρά πτυχωτό, μαλακό και γλυκό στη γεύση.

4.3. Γεωγραφική περιοχή: Η ζώνη παραγωγής και μεταποίησης του "Marrone di San Zeno" βρίσκεται σε ύψος μεταξύ 250 και 900 m από την επιφάνεια της θάλασσας και ανήκει στην περιοχή του Monte Baldo, ανάμεσα στη λίμνη Garda και στην κοιλάδα του ποταμού Adige. Εκτείνεται σε τμήματα των δήμων: Brentino-Belluno, Brenzone, Caprino Veronese, Costermano, Ferrara di Monte Baldo και San Zeno di Montagna, που όλοι περιλαμβάνονται σε ομοιογενή ζώνη της ορεινής κοινότητας Monte Baldo.

4.4. Απόδειξη προέλευσης: Από ιστορικές αναφορές φαίνεται ότι τα κάστανα καλλιεργούνταν ήδη στο μεσαίωνα. Μια περγαμηνή του 1285, όπου υπάρχει η φράση "bosco cum castagnariis iacente in curia Lubiarae in ora ubì dicitur castagnarius banconus", και ένα έγγραφο του 1352, σχετικά με κάποια διαφορά που είχε η οικογένεια Malaspina με το Μοναστήρι της S. Anastasia της Verona όπου τονίζεται ότι εκτός από "salgariis, pertegariis et stropegariis" ευδοκιμούσαν και "castagnariis", αποτελούν τις πρώτες σχετικές γραπτές μαρτυρίες. Τα ιστορικά αυτά στοιχεία δηλώνουν την παρουσία καστανιών στη νοτιοανατολική πλευρά του Monte Baldo, στην περιοχή του δήμου Caprino Veronese.

Στο τέλος του 19ου αιώνα σε ολόκληρη την κοιλάδα του Tasso (ανατολική πλευρά του όρους Baldo) ευδοκιμούσαν "καταπληκτικές καστανιές με πλούσια καρποφορία". Οι καστανιές εξαπλώθηκαν στους δήμους Malcesine, Brenzone και Castion di Costermano, αλλά κυρίως στην περιοχή S. Zeno di Montagna.

Αποδείξεις για την προέλευση του προϊόντος υπάρχουν ιδίως μέσω καταχωρίσεων στο μητρώο που τηρείται και ενημερώνεται από τον οργανισμό ελέγχου.

Το εν λόγω μητρώο πρέπει να περιλαμβάνει το κτηματολόγιο των εκτάσεων όπου καλλιεργούνται οι καστανιές και, για κάθε γεωτεμάχιο, την ιδιοκτήτρια επιχείρηση, την επιχείρηση εκμετάλλευσης, την τοποθεσία, το πλήθος δέντρων, τη μέγιστη ποσότητα κάστανων που μπορεί να παραχθεί και την ηλικία του καστανεώνα.

Η καταληκτική ημερομηνία για την υποβολή αιτήσεων σχετικά με την καταχώριση στο μητρώο ή την ενημέρωση των αρχείων, για όσους είναι ήδη εγγεγραμμένοι, είναι η 31η Δεκεμβρίου του έτους του προηγούμενου από το έτος επικείμενης εμπορίας με ΠΟΠ.

Οι παραγωγοί των καστανεώνων που έχουν καταχωριθεί στο μητρώο πρέπει να δηλώνουν στον οργανισμό ελέγχου την ποσότητα κάστανων ΠΟΠ που έχει ήδη παραχθεί και προορίζεται για το εμπόριο. Η εν λόγω δήλωση πρέπει να γίνεται εντός 30 ημερών από τη λήξη της συγκομιδής.

4.5. Μέθοδος παραγωγής: Οι καστανεώνες πρέπει να βρίσκονται στην παραδοσιακή ζώνη καλλιέργειας του "Castanetum", δηλαδή μεταξύ 250 και 900 m από την επιφάνεια της θάλασσας.

Οι μέθοδοι καλλιέργειας πρέπει να καλύπτουν τις κατάλληλες αποστάσεις φύτευσης και το κατάλληλο κλάδεμα, ώστε να μην αλλοιώνονται τα τυπικά χαρακτηριστικά του "Marrone di San Zeno".

Το πλήθος των δέντρων για παραγωγή είναι δυνατό να κυμαίνεται από ελάχιστο 30 (τριάντα) ανά εκτάριο έως και μέγιστο 120 (εκατόν είκοσι) ανά εκτάριο.

Η συγκομιδή, μετά το φυσικό άνοιγμα του καρπού, μπορεί να πραγματοποιηθεί με το χέρι ή με κατάλληλα μηχανικά μέσα, ώστε να προστατεύεται η ακεραιότητα του δέντρου ή του καρπού.

Η μέγιστη παραγωγή έχει καθοριστεί σε 30 kg καρπών ανά δέντρο και 3,6 τόνους ανά εκτάριο.

Τα κάστανα υπόκεινται σε διαδικασίες διαλογής και διαμέτρησης σε αντιστοιχία με τα τυπικά χαρακτηριστικά.

Η επεξεργασία των καρπών, πριν διατεθούν για κατανάλωση, πραγματοποιείται με τις παραδοσιακές φυσικές τεχνικές όπως η "novena" και η "rissara". Η "novena" συνίσταται στην αντικατάσταση όλου ή μέρους του νερού κάθε δύο ημέρες, χωρίς χρήση πρόσθετων ουσιών. Η "rissara" συνίσταται στην έκθεση σε σωρούς καρπών και εχίνων στο ύπαιθρο για 8 έως 15 ημέρες.

Το "Marrone di San Zeno" κυκλοφορεί στο εμπόριο νωπό, σε σάκους κατάλληλους για τρόφιμα, σε συσκευασίες των 0,3 kg, 0,5 kg, 1 kg, 2 kg, 3 kg, 4 kg, 5 kg και 10 kg. Μεγαλύτερες ποσότητες (25 και 50 kg) πρέπει να κυκλοφορούν στο εμπόριο συσκευασμένες σε σάκους από γιούτα ή από άλλο κατάλληλο υλικό. Όλες οι συσκευασίες σφραγίζονται έτσι ώστε να είναι δυνατή η εξαγωγή των καρπών χωρίς ρήξη της συσκευασίας.

4.6. Δεσμός: Η ζώνη καλλιέργειας των δέντρων τοποθετείται στην περιοχή Monte Baldo στη Verona, ανάμεσα στον ποταμό Adige και στη λίμνη Garda.

Οι καστανεώνες βρίσκονται στην παραδοσιακή ζώνη καλλιέργειας του "Castanetum", δηλαδή μεταξύ 250 και 900 m από την επιφάνεια της θάλασσας. Πρόκειται για περιοχή που δέχεται την ευεργετική επίδραση της λίμνης Garda, με μεσογειακό κλίμα στο κέντρο της βόρειας Ιταλίας.

Οι καστανεώνες βρίσκονται σε όξινα εδάφη που τείνουν προς αμμώδη και το κλίμα είναι ήπιο και υγρό, συνθήκες που προσδίδουν στο προϊόν ιδιαίτερα χαρακτηριστικά.

Ιστορική έρευνα (από την Clara Campagnari και την Gina Scardoni) έδειξε ότι για τους γεωργούς της περιοχής του San Zeno di Montagna η καλλιέργεια καστανιάς αποτελούσε για πολλούς αιώνες σημαντικό οικονομικό πόρο.

Έρευνα που δημοσιεύτηκε στο "Atti dell'Accademia di Agricoltura, Scienze e Lettere di Verona" αναφέρεται στη συγκομιδή, τη διατήρηση και την εμπορία των κάστανων τα οποία προς το τέλος του προηγούμενου αιώνα πωλούνταν από τους παραγωγούς, μέσω εμπόρων ή απευθείας, στην εβδομαδιαία αγορά της Caprino Veronese. Ο ραβδισμός των δέντρων ήταν δουλειά αποκλειστικά για τους άντρες, ενώ οι γυναίκες κυρίως μάζευαν τους εχίνους από το έδαφος χρησιμοποιώντας ένα μαλακό ξύλινο αντικείμενο με την ονομασία "giova" και τους τοποθετούσαν σε καλάθια από λυγαριά. Κατόπιν τα καλάθια τα άδειαζαν σε κοφίνια και στη συνέχεια σε "rissare" που χρησιμοποιούνται μέχρι σήμερα (C. Corazzin και M. Biasi).

Από τη δεκαετία του '20, ο δήμος San Zeno di Montagna γιόρταζε κάθε Νοέμβριο την παραδοσιακή γιορτή του κάστανου ("Sagra del marrone"), όπως φαίνεται από φωτογραφίες που εκτίθενται στο δημαρχείο. Από το Β' παγκόσμιο πόλεμο η εν λόγω εκδήλωση ονομάστηκε "Mostra Mercato del Marrone" (πανηγύρι του κάστανου) και το 2002 ήταν η 29η φορά που γιορτάστηκε.

Οι καρποί προέρχονται μόνο από την παραδοσιακή ποικιλία "Marrone" και συλλέγονται στην περιοχή προέλευσης.

4.7. Διάρθρωση του ελέγχου Ονομασία: CSQA

Διεύθυνση: Via San Gaetano, 74

I-36016 Thiene (VI).

4.8. Σήμανση: Κάθε συσκευασία πρέπει να φέρει ετικέτα με το λογότυπο.

Στο λογότυπο παρουσιάζονται δύο κύκλοι στον ένα από τους οποίους απεικονίζεται ο San Zeno να ευλογεί, ενώ ο άλλος δείχνει δύο αλληλοεπικαλυπτόμενους καθιερωμένης μορφής εχίνους με ένα κάστανο να κάνει την εμφάνισή του μέσα από αυτούς. Στον αριστερό κύκλο χαμηλά αναγράφονται οι λέξεις "San Zeno", ενώ στο δεξί κύκλο ψηλά η λέξη "Marrone" και χαμηλά "di San Zeno". Η συντομογραφία ΠΟΠ αναγράφεται σε ταινία ανάμεσα στους δύο κύκλους και στη βάση τους.

Οι δύο κύκλοι έχουν διάμετρο 26 mm ο καθένας. Το ύψος της ταινίας είναι 2,5 mm, ενώ η μέγιστη οριζόντια διάστασή της 20 mm.

Στον αριστερό κύκλο σε λευκό βάθος παρουσιάζεται ο San Zeno να ευλογεί. Το δέρμα του έχει χρώμα καστανό (pantone 478 C), είναι βυθισμένος έως το θώρακα σε νερό χρώματος γαλάζιου (pantone 299 C), φέρει κόκκινο κάλυμμα κεφαλής (pantone 193 C) και ποιμαντική ράβδο χρώματος κίτρινου (pantone 124 C). Τα άμφιά του είναι κίτρινα (pantone 124 C) στο πάνω μέρος και κόκκινα (pantone 193 C) κάτω. Τέλος, ένα πράσινο ψάρι (pantone 576 C), κρέμεται από την ποιμαντική ράβδο που την κρατά στο δεξί χέρι ο San Zeno καθώς βγαίνει από το νερό. Στο δεξί κύκλο, σε λευκό βάθος, τα κάστανα είναι χρώματος καφέ (pantone 478 C) και βρίσκονται μέσα στους εχίνους που έχουν χρώμα πράσινο (pantone 576 C).

Τα γράμματα είναι όλα μαύρου χρώματος σε άσπρο βάθος. Οι διαστάσεις των χαρακτήρων είναι:

- για το "San Zeno" στον αριστερό κύκλο 1,6 mm,

- για το "Marrone di San Zeno" στο δεξί κύκλο 1,8 mm,

- για το "ΠΟΠ" στην ταινία 1,9 mm.

Στην ετικέτα πρέπει επίσης να αναγράφονται το βάρος, το έτος παραγωγής και ο τόπος συσκευασίας.

Στην ΠΟΠ "Marrone di San Zeno" απαγορεύεται ή προσθήκη ιδιοτήτων διαφορετικών από αυτές που προβλέπονται στις προδιαγραφές παραγωγής καθώς και οποιασδήποτε άλλης ένδειξης, έστω και εγκωμιαστικής, που είναι δυνατόν να παραπλανήσουν τον καταναλωτή.

4.9. Εθνικές απαιτήσεις: -

Αριθμός ΕΚ: IT/00209/2001.10.09.

Ημερομηνία παραλαβής του πλήρους φακέλου: 6 Νοεμβρίου 2002.